Die hoofrede waarom werknemers nie vakansie neem nie - Jou Werk | Solidariteit WêreldJou Werk | Solidariteit Wêreld
Tuis › 2016-gesond › Die hoofrede waarom werknemers nie vakansie neem nie
Die hoofrede waarom werknemers nie vakansie neem nie
Maandag | 23 Mei | 2016
As jy regtig verdiep is in 'n taak of projek, vloei die idees en jy voel fantasties. Dit hou egter nie vir ewig aan nie – druk jouself net 'n bietjie verby daardie produktiwiteitsgrens en jy voel sommer ongefokus, geblokkeer en geïrriteer.
'n Groter wordende korpus bewyse toon dat om gereeld 'n pouse tussen intellektuele take te neem produktiwiteit en kreatiwiteit verhoog en dat om nie 'n blaaskans te neem nie tot stres en uitputting kan lei. Nogtans toon 'n Ipsos/Reuters-opname in 'n aantal lande dat net twee-derdes van werknemers werklik al hul verlof gebruik.
Hoekom werknemers nie tyd af neem nie
Nog 'n studie oor kantoorwerkers en bestuurders deur Staples het onthul dat hoewel 66% van werknemers meer as agt ure per dag werk, meer as 'n kwart van hulle net vir middagete 'n pouse neem. Een uit elke vyf werknemerrespondente het gesê 'n skuldgevoel is die rede waarom hulle nie hul werkplekke verlaat nie.
Professor John P Trougakos, 'n spesialis in besigheidsbestuur, sê mense voel dikwels skuldig as hulle gedurende kantoorure 'n pouse neem, veral as hulle nog nie hulle doen-lysie vir die dag afgehandel het nie. Dieselfde geld vir vakansies of jaarlikse verlof. "Waar jy ook al gebaseer is – as jy iemand is wat jou eie besigheid het, onafhanklik werk of per uur betaal word – tyd af kan beteken dat jy kliënte verloor of inkomste prysgee."
Gesalarieerde werknemers by stabiele maatskappye met betaalde verlof voel dalk werklik dat hulle nie vir 'n lang tydperk uit die kantoor kan wees nie. Monica Worline, fakulteitsgeaffilieerde by die Center for Positive Organisations by die Universiteit van Michigan, verduidelik dat hierdie verskynsel die druk in die moderne arbeidsmark weerspieël. "Die algemeenste rede wat in hierdie omstandighede gegee word, is die moontlike nagevolge as jy tyd af neem. Wat as jy vervang word of as onverantwoordelik beskou word? Wat as jou kollegas of mededingers beter as jy presteer? Wat as daar groot probleme opduik terwyl jy weg is? Wat as jou base jou toewyding bevraagteken?"
Werknemers moet hulself egter losmaak van hul werk en werkplek om hul innerlike hulpbronne te herlaai. "Dit is kortsigtig om nie hierdie tyd af te neem nie of vir bestuurders om werknemers te ontmoedig om dit te neem," sê Trougakos.
Werk sonder ophou
Om inbreuk te maak op vakansietyd is eintlik vir organisasies en hul werknemers nadelig versover dit finansiële sowel as produktiwiteitskoste betref. Navorsing deur professor Sabine Sonnentag, 'n spesialis op die gebied van werk- en organisasiesielkunde, suggereer dat om jou los te maak van die daaglikse geswoeg noodsaaklik is om produktiwiteit te verhoog. Haar navorsingsresultate het getoon dat mense wat hulle nie van hul werk losmaak nie, aan hoër vlakke van uitputting en onproduktiwiteit ly. Dit is meer waarskynlik dat diegene wat hulle wel van hul daaglikse werkverantwoordelikhede afsny, hoër vlakke van betrokkenheid by die werk sal hê, meer kreatief sal dink en inisiatief aan die dag sal lê.
'n Opname in opdrag van Sam's Club het gevind dat byna 50% van die eienaars van klein sakeondernemings net belangrike vakansiedae afneem, of glad nie. Om jouself toe te laat om vakansie te neem, is een van die beste dinge wat jy vir jouself, en moontlik jou besigheid, kan doen.
In soverre dit produktiwiteit en konsentrasie betref, het almal verskillende vermoëns. Volgens dr. James A Levine, professor in geneeskunde by die Mayo-kliniek, behoort besture werknemers aan te moedig om individueel effektiewe pouseroetines uit te werk. Hy gee ook enkele algemene riglyne. "Probeer werk in intense 15-minute-sarsies, onderbreek deur pouses, in siklusse wat dwarsdeur die dag herhaal word."